חגי זמיר

חגי זמיר (נולד ב-1951), הוא אלוף פאראלימפי ישראלי, בעל 4 מדליות אולימפיות מהן 3 זהב ו-4 מדליות מאליפות העולם לנכים, מהן 2 זהב בכדורעף נכים.

ביוגרפיה 
זמיר נולד וגדל בקיבוץ זיקים והיה בן הקיבוץ הראשון. בשירותו הצבאי היה בסיירת צנחנים. 

ב-22 בינואר 1970, בתקופת מלחמת ההתשה, נשלח זמיר עם יחידתו להשתתף בפשיטה על האי שדואן, במטרה לשבות בשבי כ-100 חיילים מצבא מצרים. הגיעם אל שדה מוקשים עיכב את ביצוע המשימה, בעקבות פציעתם של שלושה חיילים - בהם זמיר ואהרון דנציגר. רגלו השמאלית נקטעה ובתום שישה חודשי שיקום חזר זמיר לקיבוץ ועבד בענף הכותנה. כמו כן הוא חזר לשחק כדורעף ובשנת 1973 הצטרף לראשונה לנבחרת הנכים בתחום. במשך שלושים שנים התחרה זמיר במסגרת נבחרת הכדורעף של בית הלוחם ומטעמה השתתף בשבע אולימפיאדות נכים.

זמיר הוא בוגר סמינר הקיבוצים ומוסמך כמאמן כדורעף וטניס. בשנת 1980 הוא החל לעסוק בהוראת חינוך גופני ומשנת 1992 הוא חבר הסגל של מועדון הכדורעף הפועל כפר סבא. בשנת 1994 החל זמיר לאמן את נבחרת הבנות של תיכון "גלילי" בעיר, אשר זכתה פעמים ספורות תחת אימונו באליפות הארץ.

ב-1998 צוין זמיר ביד לאיש הספורט היהודי במכון וינגייט, מוזיאון המנציח ספורטאים יהודים שהגיעו להישגים יוצאי דופן.

זמיר מתגורר באבן יהודה, נשוי ואב לשניים.

קישורים חיצוניים
 פירוט השתתפותו בתחרויות המשחקים הפאראלימפיים באתר הרשמי של IPC 
 "לבן הבכור של הקיבוץ הלכה הרגל" - ריאיון עם זמיר באתר ארגון נכי צה"ל
 חגי זמיר באתר הצילום של שי אלוני

ספורטאים פאראלימפיים ישראלים
מדליסטים פאראלימפיים ישראלים
אלופים פאראלימפיים ישראלים
זיקים: אישים
בוגרי סמינר הקיבוצים
חברי היכל התהילה של הספורטאים היהודים: ישראלים
ספורטאים נכי צה"ל
אבן יהודה: אישים
מאמני כדורעף ישראלים
שחקני כדורעף ישראלים במשחקים הפאראלימפיים ארנהם (1980)
שחקני כדורעף ישראלים במשחקים הפאראלימפיים ניו יורק וסטוק מנדוויל (1984)
שחקני כדורעף ישראלים במשחקים הפאראלימפיים סיאול (1988)
שחקני כדורעף ישראלים במשחקים הפאראלימפיים ברצלונה (1992)
שחקני כדורעף ישראלים במשחקים הפאראלימפיים אטלנטה (1996)
שחקני כדורעף ישראלים במשחקים הפאראלימפיים סידני (2000)
שחקני כדורעף נכים ישראלים
ישראלים שנולדו ב-1951